**OBRAZLOŽENJE**

**ZA NACRT PRAVILNIKA O NAČINU OBAVLJANJA ZDRAVSTVENIH PREGLEDA OSOBA KOJE SU KLICONOŠE ILI SE SUMNJA DA SU KLICONOŠE ODREĐENIH ZARAZNIH BOLESTI**

Navedeni Pravilnik donosi se u svrhu definiranja načina i dinamike provođenja specifičnih zdravstvenih pregleda osoba koje su preboljele šigelozu, bolest uzrokovanu enterohemoragijskom Escherichiom coli (EHEC), netifusnu salmonelozu, trbušni tifus ili paratifus A i B i druge zarazne bolesti prema epidemiološkoj indikaciji te osoba za koje se na temelju epidemiološkog pregleda (anamneze i/ili kliničke slike) postavi sumnja da nose zarazne klice tih bolesti bez obzira na vrstu posla koju obavljaju, s obzirom da zdravstveni nadzor nad kliconošama predstavlja jednu od posebnih mjera za sprječavanje i suzbijanje zaraznih bolesti.

Pravilnik o načinu obavljanja zdravstvenih pregleda osoba koje su kliconoše ili se sumnja da su kliconoše određenih zaraznih bolesti („Narodne novine“, broj 23/94 i 47/94) donesen je na temelju Zakona o zaštiti pučanstva od zaraznih bolesti („Narodne novine“, broj 60/92) koji više nije na snazi te je sukladno navedenom potrebno donijeti novi pravilnik kojim će se utvrditi način obavljanja zdravstvenih pregleda osoba koje su kliconoše ili se sumnja da su kliconoše određenih zaraznih bolesti.